text: Estació eterna
  Els autobusos van fer ahir les primeres proves en l'estació que s'havia d'haver estrenat per les festes nadalenques i que continua sent una infraestructura no operativa per unes dificultats tècniques que inicialment no s'havien previst
  Actualitzada 12/04/2017 a les 06:33
  L'estació d'autobusos continua sense posar-se en marxa. Els calendaris s'han anat retardant i no s'han complert les dates anunciades al·legant problemes amb la instal·lació tècnica dels equips perquè les empreses puguin començar l'activitat. Una situació que cal solucionar per estrenar una infraestructura llargament demanada per usuaris i companyies i que fa mesos que està construïda. La previsió inicial que apuntava al Nadal passat es va sobrepassar perquè la concessionària de l'explotació de l'equipament, és a dir, una unió temporal d'empreses on estan representades totes les que han de fer el transport de viatgers i utilitzar-la no havia pogut col·locar la maquinària. Aleshores des de Govern es va fixar l'obertura per al gener. Tampoc no es va encertar. Després va arribar un anunci a mitjans de febrer per situar l'estrena de l'equipament en la primera quinzena. El següent capítol correspon al ministre d'Ordenament Territorial augurant que estaria operativa a finals d'abril. La realitat és que totes les dates s'han superat àmpliament i fins ahir no es van fer proves amb autobusos per verificar com funcionen les instal·lacions. I tampoc es complirà l'últim termini previst perquè es va parlar que caldran unes tres setmanes per posar l'estació a punt, el que situa la inauguració cap al maig amb l'aturada pels festius de Setmana Santa. Aquesta vegada va prevaldre la prudència i els responsables d'explotar l'equipament no van aventurar cap data perquè es centralitzi l'arribada i sortida del transport de viatgers en autobús al Principat. No sembla tan complicada l'adequació de la infraestructura amb els equips informàtics i la maquinària necessària perquè pugui funcionar per justificar un retard de mig any en l'obertura de l'equipament. Resulta complicat entendre que s'hagin presentat dificultats tècniques de tanta envergadura. Les proves amb els vehicles es van desenvolupar sense imprevistos, tot i que s'ha decidit aixecar una tanca per garantir la seguretat entre les andanes i el vial del darrere. Que tampoc no acaba de quedar clar perquè no s'ha reservat tot l'espai únicament i exclusivament per a l'accés i sortida dels autobusos i dels vehicles que hagin de portar passatgers. Només la posada en marxa demostrarà si s'ha encertat amb el disseny i si les instal·lacions són funcionals.